चार्ल्सको शतकमा वेस्ट इन्डिज ‘ए’ द्वारा नेपाललाई विशाल लक्ष्य
जोन्सन चार्ल्सले शतक बनाएपछि वेस्ट इन्डिज ‘ए’ ले ट्वान्टी-२० क्रिकेट शृंखलाको तेस्रो खेलमा नेपाललाई २ सय २८ रनको लक्ष्य दिएको छ । चार्ल्सले अविजित १ सय १९ रन बनाएपछि टस जितेर ब्याटिङ गरेको वेस्ट इन्डिज ‘ए’ ले निर्धारित २० ओभरमा ३ विकेट गुमाई २ सय २७ रन बनाएको हो ।
काठमाडौँ — जोन्सन चार्ल्सले शतक बनाएपछि वेस्ट इन्डिज ‘ए’ ले ट्वान्टी-२० क्रिकेट शृंखलाको तेस्रो खेलमा नेपाललाई २ सय २८ रनको लक्ष्य दिएको छ । चार्ल्सले अविजित १ सय १९ रन बनाएपछि टस जितेर ब्याटिङ गरेको वेस्ट इन्डिज ‘ए’ ले निर्धारित २० ओभरमा ३ विकेट गुमाई २ सय २७ रन बनाएको हो ।२४ बलमा अर्धशतक बनाएका चार्ल्सले ५५ बलमै शतक पूरा गरेका थिए । सो क्रममा उनले आन्द्रे फ्लेचरसँग दोस्रो विकेटमा ७६ बलमा १ सय ५५ रनको साझेदारी गरे । एलिक एथान्जेलाई अनिल साह र कमलसिंह ऐरीले मिलेर चौथो ओभरमा रनआउट गरेपछि चार्ल्स र फ्लेचर नेपाली बलरमाथी जमेर प्रहार गरेका थिए ।चार्ल्सले ट्वान्टी-२० क्रिकेटमा चौथो शतक बनाउदै व्यक्तिगत उच्च स्कोर पनि बनाएका हुन् । उनले कुल ६१ बल खेल्दै १३ चौका र ७ छक्का प्रहार गरे । किमो पाल ७ बलमा समान १ चौका र छक्का प्रहार गरी १३ रन बनाई आउट भए ।फ्लचेरले ३३ बलमा ५३ रन बनाए । उनले ४ चौका र ३ छक्का प्रहार गरे । १६ औं ओभरमा सागर ढकालको बलमा उनले स्ट्रेटमा कप्तान दीपेन्द्रलाई क्याच दिन पुगे । शृंखलामा पहिलो खेल खेलिरहेका फाबियन एलेन ९ बलमा २ चौका र १ छक्का प्रहार गरी १९ रनमा आउट भए ।गुलशन झामात्र नेपाली बलरमा किफायती रहे । उनले ४ ओभरमा २४ रन खर्चे । करण केसीले ४ ओभरमा ५४ र सागर ढकालले ४ ओभरमा ४१ रन खर्चेर १–१ विकेट लिए । कमलले ४ ओभरमा ५३ रन दिएर कुनै विकेट लिन सकेनन् ।दीपेन्द्रले नेपालको कप्तानी गरिरहेका छन् । नियमीत कप्तान रोहित पौडेललाई ‘रेस्ट’ दिदैं नेपालले दीपेन्द्रलाई नेतृत्वको मौका दिएको हो । रोहितको १ सय १२ रनमा नेपालले शनिबार पहिलो खेल ४ विकेटले जितेर शृंखलामा अग्रता लिएको थियो । उनले दोस्रो खेलमा पनि अविजित ७१ रन बनाए पनि नेपाल १० रनले पराजित भएको थियो । रोहितसहित ओपनिङ ब्याटर कुशल भुर्तेल, अलराउन्डर सोमपाल कामीलाई तेस्रो खेलमा नेपालको प्लेयिङ ११ मा राखिएको छैन ।दीपेन्द्रसहित लोकेश बम, अनिल साह, विनोद भण्डारी, आरिफ शेख, कुशल मल्ल, विवेक यादव, गुलशन झा, करण केसी, कमलसिंह ऐरी, सागर ढकाल प्लेयिङ-११ बाट खेलिरहेका छन् । विनोद, विवेक, कमल, करणलाई नेपाली टोलीमा ल्याएको छ । 